เงินบาทเป๋หนัก
ธปท.ระบุขึ้นลงอย่างไร้ทิศทาง จับตาจนสถานการณ์ยุโรปสงบ
24 พ.ค. 2555

ธปท.ระบุขึ้นลงอย่างไร้ทิศทาง จับตาจนสถานการณ์ยุโรปสงบ
ธปท.ชี้ตราบใดที่ปัญหายุโรปยังไม่นิ่ง ค่าเงินบาทจะผันผวนจนไม่มีแนวโน้มที่ชัดเจน 
นายสิงห์ชัย บุณยโยธิน ผู้อำนวยการอาวุโส ฝ่ายตลาดการเงิน ธนาคารแห่งประเทศไทย (ธปท.) กล่าวว่า การเคลื่อนไหวของเงินบาทในช่วงนี้ยังไม่ชัดเจนว่ามีแนวโน้มไปในทิศทางไหน เพราะบางวันก็อ่อนค่าลง บางวันแข็งค่าขึ้น หรือพออ่อนค่าลงไปมากๆ ก็กลับมาแข็งค่า ซึ่ง ธปท.ก็ยังติดตามดูสถานการณ์อย่างใกล้ชิดต่อไป แต่โดยสุทธิแล้วเงินทุนต่างชาติน่าจะยังไม่ได้ไหลออกจากไทย แม้ว่านักลงทุนต่างชาติจะออกจากตลาดพันธบัตรไทยเมื่อช่วงเดือน พ.ค. บ้างก็ตาม 
ทั้งนี้ ตั้งแต่ต้นปีจนถึงปัจจุบันเงินทุนต่างชาติยังไหลเข้าอยู่ คาดว่าเงินทุนที่ไหลออกจากตลาดพันธบัตรไปบ้างนั้น น่าจะเป็นเพราะนักลงทุนบางส่วนกังวลต่อปัญหาเศรษฐกิจยุโรป จึงดึงเงินกลับออกไปบ้าง แต่ก็ไม่น่ากังวลอะไร




 
นายสิงห์ชัย กล่าวว่า เงินทุนต่างชาติที่ไหลเข้ามาลงทุนในตลาดพันธบัตรของไทย ยังไม่สามารถบอกได้ว่ามีปริมาณมากไปหรือไม่ จากปัจจุบันที่มีสัดส่วนอยู่ประมาณ 9-10% ของมูลค่าตลาดรวม เพราะในอดีตมีเข้ามามากกว่านี้ 
อย่างไรก็ตาม คาดว่าหากปัญหาในสหรัฐและยุโรปชัดเจนขึ้น และค่าเงินยูโรนิ่งกว่านี้เงินทุนต่างชาติน่าจะไหลเข้ามาลงทุนในภูมิภาคเอเชียและไทยมากขึ้น เพราะขณะนี้ดูเหมือนนักลงทุนจะกลัวความเสี่ยง จึงเลือกหันไปถือลงทุนในพันธบัตรเยอรมนีและสหรัฐค่อนข้างมาก ขนาดพันธบัตรเยอรมนีให้ผลตอบแทนที่ติดลบนักลงทุนก็ยังถือกันอยู่ 
“ภาวะนี้ค่าเงินบาทเราอยู่ได้ เงินบาทอ่อนตามสกุลเพื่อนบ้านบ้าง แต่เงินทุนเคลื่อนย้ายยังปกติ แม้เงินทุนต่างชาติในส่วนที่อยู่ในตลาดพันธบัตรของเราจะออกไปบ้างในช่วงเดือน พ.ค.นี้ แต่ต้นปีถึงปัจจุบันยังบวกอยู่ ยังไม่ผิดสังเกต แต่ยังต้องติดตามดู แต่เงินต่างชาติในภูมิภาคน่าจะไหลออกไปบ้างจากปัญหายุโรป” นายสิงห์ชัย กล่าว
ทั้งนี้ ราคาทองคำก็เป็นอีกชนิดหนึ่งที่ขึ้นลงผันผวน 
ขณะนี้ปัญหาในยุโรปยังไม่คลี่คลาย ยังต้องใช้เวลาอีกระยะ ซึ่งต้องรอดูว่ายุโรปจะแก้ไขปัญหาที่เกิดขึ้นอย่างไร กรีซจะออกจากกลุ่มยูโรหรือไม่ ต้องรอดูการตกลงกันระหว่างกรีซกับกลุ่มยูโร ขณะเดียวกันก็ต้องดูการเมืองของกรีซที่จะมีการเลือกตั้งใหม่ในช่วงวันที่ 17 มิ.ย.นี้ ด้วยว่าผลจะออกมาด้านใด 
สำหรับสถานการณ์ขณะนี้ปัญหากรีซยังฟันธงอะไรไม่ได้ว่าจะเป็นอย่างไรต่อไป ตราบใดที่ปัญหาการเมืองยังไม่ชัดเจน ปัญหายุโรปยังไม่คลี่คลาย การเคลื่อนไหวของเงินบาทก็ยังน่าจะอยู่อย่างนี้ คือ อ่อนค่าบ้าง แข็งบ้าง ไม่มีแนวโน้มและทิศทางที่ชัดเจน
ปัจจุบันค่าเงินบาทอ่อนค่าลงที่ 31.51/53 บาท/เหรียญสหรัฐ อ่อนค่าสุดในรอบ 4 เดือน 
ด้านนายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธปท. กล่าวว่า มีความเป็นไปได้ที่จะมีการปรับประมาณการคาดการณ์การเติบโตทางเศรษฐกิจ (จีดีพี) ปีนี้สูงขึ้นกว่าที่คาดไว้ในปัจจุบันที่ 6% เนื่องจากปัจจัยในประเทศที่ฟื้นตัวได้ดีต่อเนื่องเป็นตัวสำคัญ ไม่ว่าการบริโภค การลงทุน การผลิตภาคอุตสาหกรรมที่ดีต่อเนื่อง แม้การส่งออกจะชะลอลงบ้างจากภาวะเศรษฐกิจโลกก็ตาม m